Poruka djeci prije ljetnih praznika

 svibanj, 2024.

Zvonko Klemenčić Mito:

 Traže se prijatelji

Želim vam sada svima na znanje dati:

iskrene prijatelje tražim za ljeto

koji će se sa mnom sve vrijeme družiti

i sijati svuda Božje sjeme sveto.

Ja znam da ste već sada svi veseli

jer škola, fala Bogu, ide kraju,

praznici samo što nisu počeli,

to i vrapci na grani dobro znaju!

Samo mene ne zaboravite

jer i ja praznike jako volim,

svuda sa sobom me povedite,

to vas od srca, stvarno, molim.

Kupati u moru i ja se volim

i plivati s vama dok svi smo skupa.

Da ljeto u vašem društvu provodim,

već mi sad za tu avanturu srce lupa!

A volim jednako i rijeke i jezera.

Od Ivana sam na Jordanu i kršten bio,

a Petar je na jezeru, da bude sa mnom,

svoje mreže zauvijek ostavio.

Veselim se planinama i njihovoj visini,

s brda Božju ljepotu gledati mogu,

diviti se svemu što je stvoreno

i zahvaljivati svom Ocu, dragom Bogu.

Na gori sam odlučio tajnu otkriti

kako živjeti da svima lijepo bude,

svakom čovjeku sebe darovati,

radost i mir sijati među ljude.

Želja mi je velika da se nađemo

na euharistiji, društvo cijelo!

I radosna srca slavimo

Gospodina i njegovo djelo.

Budite širitelji Božje riječi

da na vas uvijek računati mogu,

putujmo zajedno i ovo ljeto

zahvalni za sve svom stvoritelju Bogu!

P.s.

Sve vas volim i veselim se ljetovanju s vama!

 vaš prijatelj Isus